**SVEUČILIŠTE U ZAGREBU**

**STOMATOLOŠKI FAKULTET**

**GUNDULIĆEVA 5**

**10000 ZAGREB**

**OIB: 70221464726**

**RKP: 01870**

**OBRAZLOŽENJE POSEBNOG DIJELA USKLAĐENOG FINANCIJSKOG PLANA ZA**

**2025.-2027. GODINU**

**UVOD – SAŽETAK DJELOKRUGA RADA**

Stomatološki fakultet je javno visoko učilište u sastavu Sveučilišta u Zagrebu, koji ustrojava i izvodi sveučilišne studije, znanstveni i visokostručni rad ponajprije u polju stomatologije, te u drugim poljima znanstvenog i obrazovno-znanstvenog područja Biomedicine i zdravstva. Fakultet je pravna osoba sa statusom javne ustanove koji svoju djelatnost ostvaruje obrazovanjem stručnjaka kroz sveučilišni integrirani prijediplomski i diplomski studij Dentalna medicina, sveučilišni integrirani prijediplomski i diplomski studij Dentalna medicina na engleskom jeziku, poslijediplomski doktorski studij, poslijediplomske specijalističke studije, te kroz programe cjeloživotnog učenja u području rada doktora dentalne medicine sa svim potrebnim znanjima iz bazičnih biomedicinskih znanosti, opće medicine i dentalne medicine.

Stomatološki fakultet nastoji postići visoku kvalitetu obrazovanja educirajući suvremenog doktora dentalne medicine, kompetentnog pružati dentalnu zdravstvenu skrb za čitavu populaciju. Stoga, Stomatološki fakultet svojim djelovanjem ostvaruje široko društveno značenje te je izravno zainteresiran za opću društvenu dobrobit uvažavajući sve sadašnje, ali i buduće potrebe društva. Osim svoje primarne zadaće, edukacije studenata kroz integrirani studij dentalne medicine i doktora dentalne medicine kroz programe cjeloživotnog učenja, djelatnici Fakulteta sudjeluju i u radu ekspertnih tijela Ministarstva zdravlja te i na taj način sudjeluju u razvoju i provedbi strategije oralnog zdravlja u Republici Hrvatskoj. Jedan od primjera društvene angažiranosti je i terenski rad studenata Stomatološkog fakulteta koji uključuje posjete školama i vrtićima grada Zagreba kako bi djecu educirali i motivirali za provođenje adekvatne oralne higijene, što pak doprinosi ukupnom provođenju strategije oralnog zdravlja Republike Hrvatske.

Značajna djelatnost Fakulteta je i znanstveni rad u okviru različitih znanstvenih projekata, što također značajno utječe na podizanje kvalitete diplomske, a posebice poslijediplomske nastave. Važno je pripomenuti da se u okviru znanstvenih projekata često financiraju i mladi doktori dentalne medicine (ekvivalent nekadašnjih znanstvenih novaka) čija je prvenstvena zadaća bavljenje znanstvenim radom i izrada njihove disertacije, ali pritom pripomažu i u nastavnom procesu, poglavito vježbama, te se na taj način odgaja i osigurava budući nastavnički kadar.

Djelatnost Fakulteta se pretežno obavlja u Zavodima - ustrojstvenim jedinicama koje nemaju status podružnica u smislu članka 9. Zakona o ustanovama. Zavod je ustrojstvena jedinica Fakulteta koja obavlja djelatnost pretežno u jednoj grani, odnosno polju. Ustrojstvene jedinice Fakulteta su: unutrašnje ustrojstvene jedinice: zavodi, katedre i laboratoriji, vanjske ustrojstvene jedinice -nastavne baze: klinike i klinički zavodi, stručno-administrativne ustrojstvene jedinice: Tajništvo i Ured dekana i središnja stomatološka knjižnica.

**A621001 Redovna djelatnost Sveučilišta u Zagrebu**

Zakonske i druge pravne osnove:

- Zakon o znanstvenoj djelatnosti i visokom obrazovanju

- Uredba o nazivima radnih mjesta, uvjetima za raspored i koeficijentima za obračun plaće u javnim službama

- Temeljni kolektivni ugovor za službenike i namještenike u javnim službama

- Kolektivni ugovor za znanost i visoko obrazovanje

- Zakon o ustanovama

- Upute za izradu financijskog plana razdjela 080 – Ministarstvo znanosti, obrazovanja i mladih za razdoblje 2025. – 2027.

- Upute za izradu prijedloga financijskog plana Sveučilišta u Zagrebu za razdoblje 2025.- 2027.

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2023. | Plan 2024. | Plan 2025. | Plan 2026. | Plan 2027. | Indeks 25./24. |
| A621001 | 5.762.852 | 7.007.963 | 7.279.251 | 7.314.967 | 7.350.862 | 103,87 |

Ova aktivnost provodi se svake godine iz izvora financiranja 11 Opći prihodi i primici. Aktivnosti se odnose na planiranje rashoda za zaposlene na teret državnog proračuna te dijela materijalnih rashoda koji se financiraju iz državnog proračuna. Sredstva za 2024. godinu planirana su u iznosu od 7.007.963 eura, rashodi se odnose na plaće zaposlenika, materijalna prava zaposlenika, prijevoz zaposlenika na posao i s posla, sistematske preglede, rad studentskog zbora, te na novčanu naknadu za nezapošljavanje osoba s invaliditetom. Planirana sredstva za 2025. iznose 7.279.251 eura, za 2026. iznose 7.314.967, te za 2027. iznose 7.350.862 eura. Sredstva su planirana na temelju zadanih limita od Ministarstva znanosti, obrazovanja i mladih, te su usklađeni s konačno usvojenim Državnim proračunom koji je usvojio Hrvatski sabor.

**A622122 Programsko financiranje javnih visokih učilišta**

Zakonske i druge pravne osnove:

- Zakon o znanstvenoj djelatnosti i visokom obrazovanju

- Kolektivni ugovor za znanost i visoko obrazovanje

- Zakon o osiguranju kvalitete u znanosti i visokom obrazovanju

- Upute za izradu financijskog plana razdjela 080 – Ministarstvo znanosti, obrazovanja i mladih za razdoblje 2025. – 2027.

- Upute za izradu prijedloga financijskog plana Sveučilišta u Zagrebu za razdoblje 2025.- 2027.

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2023. | Plan 2024. | Plan 2025. | Plan 2026. | Plan 2027. | Indeks 25./24. |
| A622122 | 500.445 | 531.881 | 513.597 | 529.999 | 530.083 | 96,56 |

Ova aktivnost provodi se svake godine iz izvora financiranja 11 Opći prihodi i primici, a obuhvaća subvencije participacija školarina i potpore znanosti. Aktivnosti se odnose na pokrivanje materijalnih troškova fakulteta, specifičnih troškova istraživačkog rada, troškova publiciranja, troškova mobilnosti i nabavke sitne i srednje znanstvene opreme. Sredstva za 2025. godinu planirana su u iznosu od 513.597 eura umanjeno za 3,44% u odnosu na 2024. godinu, projekcija za 2026. godinu iznosi 529.999 eura, a za 2027. godinu iznose 530.083 eura. Sredstva su planirana na temelju zadanih limita od Ministarstva znanosti, obrazovanja i mladih, te su usklađeni s konačno usvojenim Državnim proračunom koji je usvojio Hrvatski sabor.

**A679088 Redovna djelatnost Sveučilišta u Zagrebu Stomatološki fakultet (iz EV prihoda)**

Zakonske i druge pravne osnove:

- Zakon o znanstvenoj djelatnosti i visokom obrazovanju

- Temeljni kolektivni ugovor za službenike i namještenike u javnim službama

- Kolektivni ugovor za znanost i visoko obrazovanje

- Zakon o ustanovama

- Pravilnik o mjerilima i načinu korištenja vlastitih i namjenskih prihoda

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2023. | Plan 2024. | Plan 2025. | Plan 2026. | Plan 2027. | Indeks 25./24. |
| A679088 | 1.872.086 | 2.691.723 | 2.459.509 | 2.406.748 | 2.442.140 | 91,37 |

Ova aktivnost provodi se svake godine iz izvora financiranja: 31, 43, 52, 61 i 71. Izvršenje rashoda s navedenih aktivnosti provodi se s računa proračunskog korisnika (Fakulteta), a evidencija u sustavu državne riznice o ostvarenju i trošenju vlastitih i namjenskih prihoda i primitaka provodi se na temelju mjesečnih izvještaja korisnika (evidencijski prihodi).

* **Na izvoru 31 Vlastiti prihodi** – Fakultet ostvaruje vlastite prihode od obavljanja poslova na tržištu: izvođenje programa cjeloživotnog obrazovanja koji se sastoji od izvođenja tečajeva trajne izobrazbe za doktore dentalne medicine i tečajeva za zubne tehničare, organiziranje i održavanje međunarodnih kongresa, sudskih vještačenja, obavljanja razdoblja prilagodbe u postupcima priznavanja inozemnih stručnih kvalifikacija, sponzorstava te iznajmljivanja prostora. Planirani prihodi se koristi za podmirivanje rashoda za zaposlene koji se ne financiraju iz Državnog proračuna, a zaposleni su radi povećanog obujma posla potrebnog za obavljanje gospodarske djelatnosti, za pokrivanje materijalnih rashoda i financijskih rashoda.
* **Na izvoru 43 Ostali prihodi za posebne namjene –** prihodi se odnose na prihode od školarine za sveučilišni integrirani prijediplomski i diplomski studij Dentalna medicina, na prihode od školarine doktorskog studija, te školarine od specijalističkih studija. Najveći dio prihoda odnosi se na studij medicine na engleskom jeziku. Od navedenih prihoda najveći dio se koristi za podmirivanje vanjske suradnje, rashoda za zaposlene te osiguranje potrebne opreme potrebne za provođenje studija, pokrivanje materijalnih troškova, tekuće investicijsko održavanje i ostalih aktivnosti potrebnih za normalno funkcioniranje rada Fakulteta.
* **Na izvoru 52 Ostale pomoći –** prihodi se odnose na prihode od Hrvatske zaklade za znanost (HRZZ) za projektno financiranje znanstvene djelatnosti te financiranje programa doktoranada i poslijedoktoranada zaposlenih na teret HRZZ-a. Od navedenih prihoda financiraju se rashodi za zaposlene, materijalni troškovi poslovanja, tekuće i investicijsko održavanje, nabava dugotrajne imovine i ulaganje u dugotrajnu imovinu.
* **Na izvoru 61** – planirani su prihodi od tekućih donacija neprofitnih organizacija za studentske programe te tekućih i kapitalnih donacija od trgovačkih društava.
* **Na izvoru 71 –** planirani su prihodi od otkupa stanova čiji će se prihod u potpunosti pokriti kupnjom nefinancijske imovine.

**CILJ 1. NASTAVNA DJELATNOST**

**OBRAZLOŽENJE CILJA**

Stomatološki fakultet u Zagrebu svoju nastavnu djelatnost ostvaruje obrazovanjem stručnjaka kroz integrirani preddiplomski i diplomski sveučilišni studij Dentalna medicina, istovrstan studij na engleskom jeziku, poslijediplomski doktorski studij, te poslijediplomske specijalističke studije. Stomatološki fakultet nastoji postići visoku kvalitetu obrazovanja educirajući studente dentalne medicine osim u području rada doktora dentalne medicine i sa svim potrebnim znanjima iz bazičnih biomedicinskih znanosti te opće medicine. Na taj način želi se educirati budući doktor dentalne medicine koji je kompetentan pružati dentalnu zdravstvenu skrb za čitavu populaciju. U ostvarenju tog cilja nužno je osigurati visoku kvalitetu predavanja, seminara i kliničkih vježbi osobito bitnih za manualnu spretnost i budući rad doktora dentalne medicine, te adekvatnu provjeru znanja kako bi se i ostvarili zadani ishodi učenja u studijskom programu. Stoga se potiču studenti integriranog studija, te poslijediplomskog doktorskog i poslijediplomskih specijalističkih studija na uključivanje u anketiranje nastave (ocjenjivanje sastavnih segmenata nastave i samih nastavnika) kako bi se postigla što realnija ocjena kvalitete postojeće nastave i dobile smjernice za njeno unaprjeđenje. To pak rezultira povećanjem broja studenata koji stječu minimalno 55 ECTS bodova u akademskoj godini, odnosno povećanjem razmjera broja upisanih i diplomiranih studenata.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2025.** | **Ciljana vrijednost 2026.** | **Ciljana vrijednost 2027.** |
| Broj studenata koji su stekli minimalno 55 ECTS bodova u protekloj ak. god. i ostvarili pravo upisa više godine studija | Podizanje indeksa  uspješnosti studiranja | Postotak | 88% ukupnog broja studenata | Prodekan za nastavu i studente / Služba za studente i trajnu izobrazbu | 90% | 90,2% | 91% |
| Razmjer broja upisanih i diplomiranih studenata | Podizanje indeksa  uspješnosti studiranja | Postotak | 90,09% (omjer broja upisanih studenata i onih koji završe studij) | Prodekan za nastavu i studente / Služba za studente i trajnu izobrazbu | 91% | 92% | 93% |
| Broj studenata uključenih u ankete o kvaliteti nastave | Povećanje broja studenata uključenih u ankete o kvaliteti nastave | Postotak | 55% ukupnog broja studenata | Prodekan za nastavu i studente / Prodekan za upravljanje kvalitetom / Služba za studente i trajnu izobrazbu | 60% | 62% | 65% |

**CILJ 2. ZNANSTVENO – ISTRAŽIVAČKA DJELATNOST**

**OBRAZLOŽENJE CILJA**

Istraživačka strategija Fakulteta mora pomoći nastavnom osoblju u znanstvenom usavršavanju kako bi se postigao dugoročni znanstveni razvoj svakog pojedinca pa time i cijelog fakulteta. Na taj način osnažuje se i zadržava vodeća znanstvena uloga Stomatološkog fakulteta na nacionalnoj razini i u regiji. Stoga je iznimno bitno poticati i usmjeravati aktivno sudjelovanje nastavnog osoblja u istraživačkim projektima (posebice na međunarodnoj razini) s ciljem postizanja međunarodno priznate i prepoznate znanstvene aktivnosti u polju dentalne medicine i srodnih područja. Svakako da je međunarodno prepoznata izvrsnost nastavnika Stomatološkog fakulteta i vrlo bitan kriterij u prepoznatljivosti kvalitete samog Fakulteta (pa i Sveučilišta) u međunarodnom okruženju. Bitan pokazatelj je svakako i broj objavljenih radova u časopisima indeksiranim u Web of Science, broj radova objavljenih u suradnji s inozemnim autorima (proizašlih iz međunarodne suradnje), te broj odobrenih nacionalnih (HRZZ) i međunarodnih projekata. Prognostički, za očekivati je blagi porast objave znanstvenih radova u narednom razdoblju, a također i u segmentu međunarodne suradnje.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2025.** | **Ciljana vrijednost 2026.** | **Ciljana vrijednost 2027.** |
| Broj objavljenih radova | Podizanje indeksa znanstvene uspješnosti | Broj objava radova u WoS-u | 115 | Prodekan za znanost / Voditelj knjižnice | 120 | 122 | 125 |
| Broj objavljenih radova temeljem međunarodne suradnje | Podizanje indeksa znanstvene uspješnosti | Broj radova u koautorstvu s inoz. autorima | 41 | Prodekan za znanost / Voditelj knjižnice | 43 | 44 | 45 |
| Broj odobrenih nacionalnih projekata | Podizanje indeksa znanstvene uspješnosti | Broj odobrenih nacionaln.projekata | 3 | Prodekan za znanost | 4 | 5 | 5 |
| Broj odobrenih međunarodnih projekata | Podizanje indeksa znanstvene uspješnosti | Broj odobrenih međunar.projekata | 0 | Prodekan za znanost | 1 | 1 | 1 |
| Broj doktoranada | Broj zaposlenika doktoranada kojima se financira plaća sredstvima Hrvatske zaklade za znanost | broj | 1 | Prodekan za znanost / računovodstvo | 1 | 2 | 3 |
| Broj doktora znanosti | Broj zaposlenika koji su završili doktorski studij | broj | 2 | Katedra kojoj zaposlenik pripada | 4 | 4 | 5 |

**CILJ 3. USKLADITI PONUDU I PROGRAME POSLIJEDIPLOMSKIH SPECIJALISTIČKIH STUDIJA S POTREBAMA CJELOŽIVOTNOG USAVRŠAVANJA**

**OBRAZLOŽENJE CILJA**

Promišljajući o potrebama suvremenih doktora dentalne medicine za kvalitetnim cjeloživotnim stručnim usavršavanjem Stomatološki fakultet je 2016. godine osuvremenio svoju ponudu poslijediplomskog specijalističkog studiranja uvođenjem poslijediplomskog specijalističkog studija „Dentalna implantologija“. Od tada bilježi se stalni napredak. Tako je 2019. godine uveden novi poslijediplomski specijalistički studij „Dentalno-medicinski turizam“. 2022. godine je odlukom Senata Sveučilišta u Zagrebu odobren i poslijediplomski specijalistički studij „Protetika dentalne medicine“ koji je odmah, iste godine, upisan i u upisnik studija pri Ministarstvu znanosti i obrazovanja. 2023. godine odobrena su i upisana još dva poslijediplomska specijalistička studija "Endodoncija i restaurativna dentalna medicina" te "Estetika orofacijalne regije". Time su u potpunosti ostvareni ciljevi planirani do ove godine. S obzirom na konstantan napredak struke i sve veće zahtjeve pacijenata, što predstavlja i izazov u stručnom radu doktora dentalne medicine, Uprava Stomatološkog fakulteta je svjesna činjenice kako samo konstantno osuvremenjivanje postojećih i uvođenje novih poslijediplomskih specijalističkih studija može i nadalje osigurati visoku kvalitetu poslijediplomske nastave, te Stomatološkom fakultetu omogućiti da i u tom segmentu rada zadrži vodeće mjesto u zemlji i regiji.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2025.** | **Ciljana vrijednost 2026.** | **Ciljana vrijednost 2027.** |
| Broj poslijediploms. specijalističkih studija | Usklađenje ponude i programa poslijedipl. specijalist. studija s potrebama stomatološ. specijaliza. | Broj PDS-a kumulativ | 6 | Služba za studente i trajnu izobrazbu | 6 | 7 | 7 |

**CILJ 4. PODIZANJE INDEKSA USPJEŠNOSTI PROGRAMA TRAJNE IZOBRAZBE U ORGANIZACIJI STOMATOLOŠKOG FAKULTETA**

**OBRAZLOŽENJE CILJA**

Stomatološki fakultet Sveučilišta u Zagrebu provodi analizu uspješnosti programa trajne izobrazbe u svrhu očuvanja i podizanja kvalitete, te boljeg planiranja programa trajne izobrazbe. Za analizu uspješnosti se koriste objektivni, mjerljivi i usporedivi pokazatelji (čije se vrijednosti dobivaju od strane nadležnih fakultetskih službi) pretočeni u bodove, u skladu s Pravilnikom o trajnoj izobrazbi Stomatološkog fakultetu Sveučilišta u Zagrebu, a sve s ciljem ostvarenja što boljih obrazovnih, strukovnih i poslovnih rezultata. Trenutno je u izradi novi indeks uspješnosti programa trajne izobrazbe, s novom skalom bodovanja. Zbog toga nismo u mogućnosti napraviti projekcije ciljane vrijednosti za naredne tri godine, no procjenjuje se porast indeksa uspješnosti od 1, 2 i 3% za 2025., 2026. i 2027. godinu u odnosu na 2024. godinu.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2025.** | **Ciljana vrijednost 2026.** | **Ciljana vrijednost 2027.** |
| Indeks  uspješnosti programa  trajne izobrazbe | Podizanje indeksa  uspješnosti programa  trajne izobrazbe | bod | 85  bodova | Služba za studente i trajnu izobrazbu | Novi indeks uspješnosti u izradi, s novom skalom bodovanja | Novi indeks uspješnosti u izradi, s novom skalom bodovanja | Novi indeks uspješnosti u izradi, s novom skalom bodovanja |

**CILJ 5.** **POVEĆANJE BROJA GOSTUJUĆIH PROFESORA I INOZEMNIH NASTAVNIKA KOJI DOLAZE ODRŽATI PREDAVANJE STUDENTIMA**

**OBRAZLOŽENJE CILJA**

Plan Stomatološkog fakulteta je da svaki Zavod, kao ustrojstvena jedinica, ima barem jednog gostujućeg profesora iz eminentne svjetske, sveučilišne ili zdravstvene, ustanove. Time se i naš Fakultet bolje pozicionira na globalnoj razini s obzirom da institucija gostujućeg profesora omogućuje i djelatnicima naše ustanove bolje povezivanje s ostalim djelatnicima iz matične ustanove gosta profesora. Cjelovito gledajući to doprinosi suradnji dviju ustanova, a ujedno se ostvaruje mogućnost lakše i kvalitetnije suradnje naših nastavnika (potencijalno i studenata) u znanstvenom i stručnom radu. Gosta profesora imenuje Zavod, a bira se na vremensko razdoblje od 2 godine s mogućnošću produljenja za još jedan mandat. Iz razloga što je stav Stomatološkog fakulteta da gostujući profesori budu eminentna svjetska imena u svom području rada, koja najčešće nemaju dovoljno slobodnog vremena, trenutni broj gostujućih profesora nije zadovoljavajući. Inicijativa na razini pojedinih fakultetskih Zavoda, i njihovih predstojnika, doprinijela je ostvarivanju kontakata s vrhunskim stručnjacima iz djelokruga rada njihovih zavoda, te su dobivene privole, odnosno iskazana je njihova spremnost za održavanjem predavanja/vježbi na našem Fakultetu. To je rezultiralo imenovanjem novih gostujućih profesora prema utvrđenoj proceduri: Zavod predlaže Upravi Fakulteta imenovanje zainteresiranog stručnjaka - gostujućim profesorom, a potvrdu o njegovom imenovanju donosi Fakultetsko vijeće. Tako da trenutno na Stomatološkom fakultetu imamo 4 gostujuća profesora.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2025.** | **Ciljana vrijednost 2026.** | **Ciljana vrijednost 2027.** |
| Broj gostujućih profesora | Angažirani  gostujući  profesori  (dvogodišnji mandat) | Broj  profesora | 4 | Uprava fakulteta  Služba za  Međunarodnu  suradnju | 5 | 5 | 6 |

**IZVJEŠTAJ O POSTIGNUTIM CILJEVIMA**

**Broj studenata koji su u prethodnoj akademskoj godini stekli minimalno 55 ECTS bodova (uspješnost studiranja) –** u akademskoj godini 2023./2024. do dana 30. rujna 2024.g. na Stomatološkom fakultetu u Zagrebu na integriranom preddiplomskom i postdiplomskom studiju Dentalna medicina (na hrvatskom) i Dental medicine (na engleskom) upisano je ukupno 651 studenta, a od toga broja je 549 studenata (84,33%) steklo više od 55 ECTS bodova i to po godinama studija: 1. godina – 69 studenta; 2. godina – 80 studenta; 3. godina - 88 studenata; 4. godina – 103 studenata; 5. godina – 104 studenata; 6. godina - 105 studenata.

**Omjer broja završenih studenata u akademskoj godini i broja studenata upisanih u prvu godinu te akademske godine –** Stomatološki fakultet u Zagrebu upisuje na prvu godina integriranog studija dentalna medicina na hrvatskom jeziku 85 studenata, dok su ove godine upisana još dva studenta s invalidnosti, kao i ponavljači, što ukupno iznosi 107 studenata upisanih u akademsku godinu 2023./24. Na integriranom studiju Dental Medicine upisano je ukupno 38 studenata, od čega su 24 studenta upisana prvi puta. Akademske godine 2023./24. diplomiralo je do 30. rujna 2023.g., ukupno 100 studenata što srazmjer broja prvoupisanih i diplomiranih studenata čini 90,09%.

**Broj studenata uključenih u ankete o kvaliteti nastave** - u akademskoj godini 2022./2023. do dana 30. rujna 2024.g. na Stomatološkom fakultetu u Zagrebu izvršene su 2 online ankete studenata o kvaliteti nastave na svih 6 godina studija za sve obvezatne i izborne kolegije. Ukupno je sudjelovalo 285 studenata, odnosno 55%.

**Znanstveno – istraživačka djelatnost –** nastavnici i studenti Stomatološkog fakulteta objavljuju rezultate svojih znanstvenih istraživanja i u prestižnim svjetskim časopisima indeksiranim u bazi Web of Science. Dio tih radova proizašao je i iz međunarodne suradnje – sa znanstvenicima iz drugih zemalja. Tako je u ovoj 2023. godini do izrade ovog izvještaja, objavljeno ukupno 115 radova u časopisima citiranim u WoS-u, te 41 rad u koautorstvu s inozemnim autorima pri čemu smo surađivali s 39 zemalja. Na Fakultetu su trenutno aktivna 3 nacionalna projekta (HRZZ), no nažalost, niti jedan međunarodni. Doktorandi koji su zaposleni na Stomatološkom fakultetu te čija je plaća financirana HRZZ projektima su baza znanstvenog rada te smatramo da je njihov broj znakovit pokazatelj znanstvene aktivnosti. Broj doktoranada koji su financirani sredstvima HRZZ je trenutno samo jedan, no taj broj će se nastojati povećati u naredne tri godine. Trenutno imamo dva zaposlenika koji su završili doktorski studij te prešli s financiranja HRZZ na financiranje od strane Stomatološkog fakulteta.

**Uskladiti ponudu i programe poslijediplomskih specijalističkih studija na Stomatološkom fakultetu Sveučilišta u Zagrebu** – od 2019. do 2023. godine osmišljeno je i uvedeno pet novih poslijediplomskih specijalističkih studija: „Dentalna implantologija“, „Dentalno-medicinski turizam“, „Protetika dentalne medicine“, „Endodoncija i restaurativna dentalna medicina“ i „Estetika orofacijalne regije“ za koje su i ishođene dopusnice Ministarstva znanosti i obrazovanja, tako da na Stomatološkom fakultetu Sveučilišta u Zagrebu trenutno postoji šest poslijediplomskih specijalističkih studija (računajući i još uvijek aktivni studij „Dentalna medicina“ pokrenut još 2007.g.).

S obzirom na konstantan napredak struke, osobito u tehnološkom smislu, u pripremi su novi poslijediplomski specijalistički studiji koji bi bili povezani s novim planom specijalizacija najavljenim od Ministarstva zdravstva. Stoga su predviđeni, i u fazi su pripreme, novi poslijediplomski specijalistički studiji iz područja digitalne dentalne medicine.

**Podizanje indeksa uspješnosti programa trajne izobrazbe u organizaciji Stomatološkog fakulteta Sveučilišta u Zagrebu** - za 2023. godinu ciljana vrijednost prosječnog indeksa uspješnosti programa trajne izobrazbe u organizaciji Stomatološkog fakulteta Sveučilišta u Zagrebu bila je 85 bodova. U programu trajne izobrazbe na Stomatološkom fakultetu u Zagrebu najvećim se dijelom održavaju radni tečajevi s izravnim angažmanom svih sudionika. U 2024. godini je ostvaren porast u indeksu uspješnosti tečajeva trajne izobrazbe za 5 bodova u odnosu na prethodnu godinu. U planu je, kako je tablično i prikazano, i dalji napredak u ostvarivanju indeksa uspješnosti trajne izobrazbe.

**Povećanje broja gostujućih profesora i inozemnih predavača na Stomatološkom fakultetu Sveučilišta u Zagrebu** - trenutačno imamo pad u broju gostujućih profesora na našem Fakultetu zbog toga što je za tri profesora istekao dvogodišnji mandat. Trenutno imamo četiri gostujuća profesora, a cilj nam je imati na svakom zavodu barem dva. Valja naglasiti kako su u nastavi na našem Fakultetu, gosti profesori posebno vrijedni i za praktične oblike nastave kako bi studentima pokazali i prikazali nova dostignuća u njihovom području struke, a koji se izvode s učešćem pacijenata.

Zagreb, 19. prosinca, 2024.

Dekan:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof.dr.sc. Marin Vodanović